1Ebiro mukaaga ebilikwebembera Pasika, Yesu agya Betania omwa Lazaro, owo yabaire ahimbwire. 2Omwa Lazaro omwo bamuchumbira ekyakulya kya bwaigoro; Marita n'iwe yaihwire, kandi Lazaro hakaba ali omoiho omu baraagiire na Yesu. 3Maria akwata ekilo y'amajuta g'omugaju gwonene gwonene, agasiiga Yesu amaguru, kandi amaguru ago agaragaza n'eishokelye. Enju yona eijura akatachu k'amajuta ago. 4Kyonkai Yuda Isikariote, omoiho omu begesibwa (ayabaire naija kumubanja), agamba ati, 5«Kubaki amajuta aga gataguzibwa dinari 300 tukaziha abanaku?» 6Eki tiyakigambire aha rw'okugir'oti yafagaho banaku. Akakigamba ahakuba yabaga mushuma. N'iwe yakwataga n'akasanduku k'empiha; ezo batekagamu hakaba nazihyamu. 7Yesu agamba ati, «Mumuleke, k'agabiikire ekiro ky'okuziikwa kwange. 8Ebiro byona abanaku muba mwinaibo, kyonkai inye tituli hamoi biro byona.» 9Abayahudi abangi muno kabamanyiire okwo Yesu ali Betania, baija, ti aha rwa wenene wenkai, kyonkai baija kubona na Lazaro owo yabaire ahimbwire. 10Kityo abakuhani bakuru bategeka kwita na Lazaro, 11kuba aha rw'enshongaye Abayahudi bangi bakabarugamu baikiliza Yesu. 12Bukeire abantu bangi muno ababaire baizire aha kiro kikuru bahulira okwo Yesu alikwija Yerusalemu. 13Kityo bakwata amatagi g'emikindo bashohora kumwakilira, nibahoya bati, «Musingize Ruhanga! Aina omugisha ogwo alikwija omw'ibara ly'Omukama, nangu Mukama wa Isiraeli!» 14Yesu akwasa omwana gw'endogobe agushuntamaho; nk'okwo kyahandikirwe kiti, 15«Otatina iwe kigo kya Sioni, leeba omukama wawe naija, ashuntamire aha mwana gw'endogobe!» 16Abegesibwabe tibabandize kushobokerwa kigambo eki. Kyonkai ka Yesu yabaire yaboine ekitinwa nirwo baijukire okwo kyabaire kimuhandikirweho n'okwo kyaizire kikabahokwo ahali wenene. 17Embaga eyabaire einaiwe orwo yayesire Lazaro omu nyanga akamuhimbura ekabarura amakuru ago. 18Ekyo embaga yagendeleire kumwakilira ekaba yahuliire okwo Yesu yakozire ekitangazo ekyo. 19Abafarisayo bagambirangana bati, «Mulebe okwo mutakina kya kukora; leeba ensi yona yamuhondeire.» 20Omuli balinya ababaire baizire aha kiro kikuru kufukamira Ruhanga, hakaba halimu Abagiriki. 21Aho baija ahali Filipo owa Betisaida eya Galilaya, bamugambira bati, «Waitu, nitugonza kubona Yesu.» 22Filipo agya agambira Anderea; bagenda hamoi bombili bagambira Yesu. 23Yesu abahorora ati, «Esaa yagoba, Omwana w'Omuntu yaija kubona ekitinwa. 24Nimbagambira amazima, k'enjuma y'engano etaragaire mw'itaka ekafa, esigara okwo eli; kyonkai k'efa eraba muno. 25Agonza oburorabwe bulimufera, kandi anoba oburorabwe omu nsi egi alibwihura, abone oburora obutalihwaho. 26Omuntu wena wena k'araba nankolera, naragirwa kumpondera. Mbali ndi niho n'omwiru wange araba ali. Omuntu wena wena k'arankolera Tata aramukunira. 27«Mbwenu nimbanganwa omwoyo. Ngambeki? Nti, ‹Tata, ndokora esaa egi etagoba?› Chei, ekyandesire nikyo kyangobya aha esaa egi. 28Tata, singa okuze eibara lyawe.» Aho eiraka liruga omw'iguru liti, «Eibara lyange nalikulize, mara ndashuba ndikuze.» 29Embaga eyabaire eliho ekahulira eiraka elyo, kyonkai bati, «Eiguru nilyo lyahinda.» Abandi bati, «Omumalaika yaba nafumora na Yesu.» 30Yesu ahorora ati, «Eiraka eli lyaija aha bwanyu; tilyaija aha bwange. 31Mbwenu aha eiramu ly'ensi lyagoba, n'omutwazi wayo baija kumuchwa. 32Nanye kabaramara kunyiha ahansi bakampanika, ndayehikya abantu bona.» 33Okugamba atyo akagonza kwoleka emifereye. 34Embaga emuhorora eti, «Amateka gatugambira okwo Kirisito ali w'okumelera eirai lyona. Wakugamba otai okwo Omwana w'Omuntu ali w'okuhanikwa?» 35Yesu abagambira ati, «Mukyaina omushana akaanya akandi kake. Orwo mukyaina omushana mutambuke, litaija likabatobelera omu kihanda. Ayagenda omu mwilima tamanya mbali alikugya. 36Orwo mwina omushana mugwikilize, nirwo murahinduka bantu b'omushana.» 37N'orwo yabaire yakozire ebitangazo bingi omu maisho gabo, tibamwikiliize. 38Ekyo kikabaho ekyo Omurangi Isaya yagambiire kibone kugobeelera, kiti, «Mukama, n'ohai aikiliize ebyo tugambire? Isi n'ohai ashuruliirwe obushobora bwa Ruhanga?» 39Aha rw'ekyo tibaikiliza. Enshonga Isaya akashuba yagamba ati, 40«Abahumisize amaisho, yabagumanganisa emitima, batabonesa maisho gabo kandi emitima yabo etashobokerwa bakangarukaho nkabakiza.» 41Okugamba atyo Isaya akabona ekitinwakye yashuba yamugamba. 42Kyonkai abantu bangi, nangu n'abatwazi bakamwikiliza, nawe aha rw'okutina Abafarisayo tibayatwire kwo balikumwikiliza, bataija bakababinga omu sinagogi. 43Manyasi bagonzaga okusiimwa abantu, kushaaga okusiimwa Ruhanga. 44Yesu agamba n'eiraka lihango ati, «Anyikiliza aba atalikwikiliza inye, shana aikiliza ayantumire. 45Kandi ambona abona ayantumire. 46Nkaija omu nsi ndi mushana, alikanyikiliza atalija akaikara mu mwilima. 47K'omuntu alikuhulira ebigambo byange atabyekomize, inye tindikumuramura. 48Omuntu atanyikiliza, akanga n'ebigambo byange ogwo aina omuramuziwe; ebigambo ebyo ngambire biliba muramuziwe aha kiro ky'enzindo. 49Inye ebyo ngambire timbigambisize bushobora bwange. Tata wenene ayantumire n'iwe yandagiire ebyo ndagamba. 50Kandi nimanya okwo ebyo yandagiire nibwo burora obutalihwaho. Aha rw'ekyo ebyo ndikugamba ningamba ebyo Tata yandagiire.»
Copyright
Learn More
lug_Latn zho_Hant eng_Latn